Schumacher kan in pa se spore volg | Netwerk24
08 Januarie 2020 08:25
Mattia Binotto, die hoof van Ferrari se Formule Een-span, glo vas Michael Schumacher se seun, Mick, sal iewers in die toekoms nog vir die Scuderia jaag.
Die 20-jarige Mick, wie se pa sewe keer as F1-wêreldkampioen gekroon is, het in 2019 sy eerste seisoen as F2-renjaer voltooi en het ook 'n paar toetsrondtes in 'n Ferrari-F1-renmotor afgelê.
Mick Schumacher in 2019 ná sy oorwinning in 'n F2-wedren in Boedapest. Foto: Getty Images
Terwyl baie motorsportliefhebbers verwag het dat hy beter as 12de in sy debuutjaar in F2 sou vaar, sê Binotto dit was 'n suksesvolle seisoen.
"Ons is baie trots daarop dat hy deel is van ons akademie (FDA)," het Binotto in 'n onderhoud met Autosport.com gesê.
"Nie net omdat hy Michael Schumacher se seun is nie, maar ook omdat ek dink hy 'n goeie renjaer is, wat goed die afgelope seisoen vertoon het.
"As jy na die puntelys kyk, was dit meestal ervare jaers wat bo geëindig het. Hy was 'n groentjie en het waardevolle ervaring opgedoen.
"So ek dink die volgende seisoen sal belangrik vir hom wees, want dit sal wys hoeveel hy gevorder het as renjaer."
Binotto wou nie 'n voorspelling waag oor wanneer hy dink Mick reg sou wees om vir Ferrari te jaag nie en sê dié span wil minstens tot ná 2021 meer ervare renjaers gebruik.
"Die doel van ons FDA is om nuwe talent te vind en dis waarom hy deel van die program is. Ek glo hy beskik oor die talent om deel daarvan te bly."
Binotto het in 2019 in 'n onderhoud gesê die wyse waarop Mick sy oefenrondtes benader en die wyse hoe hy die renmotor met tegnici bespreek, het hom baie aan sy pa herinner.
Michael Schumacher, wat ná die 2012-seisoen uitgetree het, het in Desember 2013 'n ernstige breinbesering in 'n ski-ongeluk in Frankryk opgedoen. Hy word die laaste jare tuis versorg en daar is 'n sluier van geheimhouding oor sy toestand. – PlanetF1.com; Wheels24.com